Polugodišnji izvještaj o radu općinskog načelnika Općine Novo Virje za 
razdoblje srpanj – prosinac 2018. godine 

	
	Sukladno članku 35. Zakona o lokalnoj i područnoj (regionalnoj) samoupravi podnosim 4. polugodišnje izvješće o radu općinskog načelnika Općine Novo Virje.
	Početkon srpnja 2018. godine sudjelovao sam u organizaciji Tamburijade zajedno sa Darkom Bezjak, članovima Vatrogasne zajednice Općine Novo Virje i KUD-a Širine.
Ta manifestacija je uspjela i prikupila su se značajna financijska sredstva za rad Vatrogasne zajednice Općine Novo Virje. 
Tijekom srpnja i kolovoza 2018. godine radio sam na nabavi i postavljanju dječjih igrala koja su montirana u dvorištima područnih škola Crnec i Medvedička, i to četiri ljuljačke, tri igračke za ljuljanje na elastičnoj opruzi  i jedna klackalica. Vrijednost opreme i  radova je 48.250,00 kuna, od čega je Općina Novo Virje platila 31.650,00 kuna, a Koprivničko – križevačka županija 16.600,00 kuna. Sanaciju odloženog građevnog otpada u Kingovu koju nam je naredila inspekcija zaštite okoliša završio sam u devetom mjesecu. Vrijednost radova bila je 50.671,39 kuna.
Izgradnja pješačkih staza na groblju započela je krajem osmog mjeseca i trajala je dva mjeseca, do blagdana Svih svetih (1. studenoga 2018. godine). Na javnom natječaju za izvođenje radova odabrana je firma ''Kograd'' iz Pitomače. Dužina izgrađenih staza je 600 metara, a ukupna površina 1200 m2. Radovi su izvedeni na način da je iskopan humusni sloj zemlje i na njegovo mjesto postavljan tamponski sloj od šljunka, zatim su postavljeni rubnjaci, a između njih asfaltni sloj. Vrijednost radova je 398.500,00 kuna od čega je Ministarstvo regionalnog razvoja i fondova Europske unije dalo 100.000,00 kuna, Županija Koprivničko-križevačka 112.900,00 kuna, a Općina Novo Virje 185.600,00 kuna. Istovremeno sa izgradnjom staza uređeno je zemljište do groblja koje je kupljeno od Ljubice Mlinarić iz Virja. Na tu parcelu donesen je dio zemlje iskopan na groblju te je to poravnano da bi se kasnije parcela mogla lakše održavati.
U 11. mjesecu stigle su nam kante za miješani komunalni otpad koje smo nabavili od firme S.T.P. iz Zagreba. Vrijednosti kanti je 71.986,50 kuna od čega smo 50.000,00 kuna dobili od Ministarstva graditeljstva, 5.276,76 kuna od Županije Koprivničko-križevačke, a ostatak od  16.709,74 kuna platila je Općina Novo Virje.
U zadnjem kvartalu 2018. godine zajedno sa još osam načelnika Općina (Podravske Sesvete, Kloštar Podravski, Ferdinandovac, Virje, Gola, Peteranec, Hlebine, Rasinja) radio sam na osnivanju novog poduzeća za gospodarenje otpadom Drava kom d.o.o.
Većinski vlasnici tog poduzeća su gore spomenute općine, a organizirali smo se zajedno iz razloga da omogućimo svojim građanima što jeftiniju javnu uslugu odvoza komunalnog otpada.
I u ovom polugodištu nastavljene su pripreme na projektu Zaželi – Brižne žene podravske koji nam je odobren od strane Ministarstva rada i mirovinskog sustava. Nositelj projekta je Općina Kalinovac, a Općine Podravske Sesvete, Ferdinandovac, Molve i Novo Virje su partneri u projektu. Isto tako u provođenju projekta sudjeluje Centar za socijalnu skrb Đurđevac i Hrvatski zavod za zapošljavanje Područni ured Križevci. Vrijednost projekta je 3.083.630,35 kuna što je financirano iz Europskog socijalnog fonda, a iznos koji pripada Općini Novo Virje je 313.576,71 kuna.
Ovih šest mjeseci u Općini su bili zaposleni djelatnici iz Programa javnih radova, njih trojica, koji su radili na uređenju javnih površina i uređenju groblja zajedno sa komunalnim radnikom.

